Uttalelse fra Hedmark Bygdekvinnelags årsmøte 2018

**STØTT NORSK LANDBRUK OG LEVENDE BYGDER – TA BEVISSTE VALG!**

**Hver enkelt gjør vi et valg når vi handler. Hedmark Bygdekvinnelag oppfordrer alle til å ta bevisste valg hver gang de handler mat!**

Det er en kamp om kunder, både blant dagligvarekjedene og mellom de ulike merkevarene i butikkene. Kjedene har stor makt over hva vi får velge mellom på handleturen. Aller helst vil dagligvarekjedene kontrollere mest mulig av verdikjeden, de inngår kontraktproduksjoner der bonden til slutt ikke lenger er herre i eget hus.

Norske bønder eier sine egne slakterier, meierier og møller mm – organisert gjennom samvirker. Det gjør at de kan følge varene litt lenger fram mot forbrukeren, og få del i fortjenesten litt lenger enn å være ren råvareprodusent. Lønnsomhet for bonden er det som avgjør om vi kan fortsette å produsere mat i Norge. Det er konkurranse i alle ledd i varehandelen, men selskapene bak bøndenes merkevarer er de eneste som har som formål at bonden skal få en høyest mulig pris for sin råvare.

Dette er viktig for å opprettholde landbruk over hele landet. Matproduksjon i Norge innebærer lav bruk av antibiotika og sprøytemidler, holder kulturlandskapet åpent og skaper liv i bygdene. For å kunne fortsette med det, er det avgjørende at bondens egne merkevarer som Gilde, Prior og Tine øker sin del av markedet.